## El Centre del Carme i Berklee València presenten la sexta edició d’INOCON, que fusiona música, tecnologia i innovació

*** L’esdeveniment, d’accés gratuït, se celebrarà en la seu del Consorci de Museus el dissabte 12 d’abril, a partir de les 16:00 hores
* En esta edició, comptarà amb la presència de la directora d’orquestra, violinista, professora i invitada especial Suzie Collier**

El Centre del Carme Cultura Contemporània (CCCC) i Berklee València s’unixen per a presentar la sexta edició d’INOCON, que tindrà lloc en la seu del Consorci de Museus de la Comunitat Valenciana el dissabte 12 d’abril a partir de les 16:00 hores.

L’esdeveniment, d’accés gratuït fins que es complete l’aforament, posa el focus en la innovació i la creativitat dins de la indústria musical i serà un punt de trobada per a artistes, emprenedors i professionals.

El director-gerent del Consorci de Museus, Nicolás Bugeda, ha assenyalat que el Centre del Carme, “en la seua línia de suport a la creació jove, renova un any més la seua col·laboració amb Berklee València en un esdeveniment que conjumina formació i trobades musicals i que permet compartir amb la ciutadania l’excel·lència que s’impartix en una de les millors escoles a escala internacional”.

“Estem molt contents de tornar al Centre del Carme Cultura Contemporània amb INOCON enguany. És un esdeveniment emocionant en el qual els estudiants tenen l’oportunitat de presentar els seus projectes, combinant música i noves tecnologies. A més, és un honor per a nosaltres donar la benvinguda a Suzie Collier, artista i educadora, com a convidada especial”, ha afegit Simone Pilon, directora executiva de Berklee València.

Entre les activitats programades destaca una entrevista i un taller interactiu amb la violinista, professora i directora d’orquestra Suzie Collier, tallers de cant i composició i instal·lacions audiovisuals de la mà dels estudiants de Berklee.

A continuació, es podrà disfrutar de l’INOCONCERT, un concert multidisciplinari en el qual estudiants de màster presentaran els seus projectes en un format innovador i col·laboratiu. L’esdeveniment tancarà amb una discoteca silenciosa en la sala Refectori que començarà a les 21:30 hores.

Amb el lema ‘Tothom Pot Música: Anyone Can Musica’, INOCON 2025 explorarà l’accessibilitat, la creativitat i la innovació. Els assistents podran participar activament en activitats destinades a demostrar que la música pot ser creada i experimentada per qualsevol, independentment de la seua formació, nivell d’habilitat o experiència.

**Suzie Collier, invitada especial**

En esta edició, l’esdeveniment comptarà amb Suzie Collier com a invitada especial. Violinista, directora d’orquestra i professora reconeguda a escala internacional, Collier destaca per la seua capacitat per a inspirar estudiants de tot el món, a través de classes magistrals, retirs creatius i del seu pòdcast *Suzie Explores*.

Després de dirigir l’Orquestra de Cambra de la Royal Academy of Music Junior Department durant tres dècades, Suzie ha treballat recentment amb la Britten Sinfonia. A més, treballa com a directora i violinista juntament amb el seu fill i set vegades guanyador del Grammy Jacob Collier.

Els que no puguen assistir en persona podran seguir l’esdeveniment en directe, a través del canal de YouTube de Berklee València.

Fecha: 07/04/2025